Source: https://www.meiemaa.ee/index.php?content=artiklid&sub=1&artid=89302
Timestamp: 2019-11-21 06:07:41+00:00

Document:
Endisele loomakasvatusjuhile tingimisi vangistus - meiemaa.ee
Kohus mõistis eile Eesti Energia juhile Hando Sutterile kuuluva AS-i Saaremaa Ökoküla endisele loomakasvatusjuhile Maila Valgule lühiajalise tingimisi vangistuse.
Kohus tunnistas Maila Valgu süüdi omastamises ja karistas teda kolme kuu pikkuse vangistusega tingimisi ühe aasta pikkuse katseajaga. See tähendab, et vangistust ei pöörata täitmisele, kui Valk ei pane katseaja jooksul toime uut tahtlikku kuritegu.
Kohus rahuldas ka AS-i Saaremaa Ökoküla hagi ning mõistis Maila Valgult firma kasuks välja 560 eurot. Lisaks tuleb naisel kohtuotsuse järgi maksta Saaremaa Ökokülaga seotud menetluskulude katteks ettevõttele kokku 2257 eurot ning riigituludesse 810 eurot sundraha.
Augustis toimunud kohtuistungil küsis prokurör Helga Aadamsoo Maila Valgule karistuseks rohkem kui 7000 euro suurust rahalist karistust. Kohus andis eile pärast otsuse väljakuulutamist lühikese selgituse, põhjendades tingimisi vangistust asjaoluga, et Maila Valgul on seoses kohtuotsusega täita palju rahalisi kohustusi. Kohus lisas, et tegi süüdimõistva otsuse kohtulike tõendite analüüsile tuginedes.
AS-i Saaremaa Ökoküla esindaja kohtus, vandeadvokaat Kersti Põld oli eilse kohtuotsusega rahul. “Oleme isiku süüdi tunnistamisega rahul,” ütles Põld.
Maila Valgu kaitsja Saima Laumets seevastu lubas kohtuotsuse kindlasti ringkonnakohtusse edasi kaevata. “Esitame igal juhul kaebuse. Kuriteokoosseisu ei ole ju olemas. Ei ole ühtegi tõendit tekitatud kahju kohta. Maila Valgul ei olnud neid lambaid ja ta ei saanud neid ka omastada. Lammaste müügiga teenis Saaremaa Ökoküla kasumit,” jäi Laumets kindlaks. Tal on pärast kohtuotsuse väljakuulutamist seitse päeva aega teatada kohtule oma apellatsioonisoovist.
Maila Valk ei ole end algusest peale lammaste omastamises süüdi tunnistanud.
Prokuröri tegevuses viga polnud
Kohus ei rahuldanud eilse otsusega Saima Laumetsa esitatud kaebust Lääne ringkonnaprokuratuuri prokuröri Helga Aadamsoo tegevuse peale. Kaitsja leidis, et erafirma poolt tehtud kontrollostu ei saa käsitleda kriminaalmenetluses tõendina.
AS-i Saaremaa Ökoküla endise tegevjuhi Meelis Laido sõnul käis Hanno Sutter välja idee teha lammaste kontrollost eesmärgiga kontrollida ettevõtte töötaja lojaalsust.
Maila Valk lahkus loomakasvatusjuhi kohalt töölt 2016. aasta 25. aprillil.

References: Kohus 

Kohus 

Kohus 
 Kohus 
 Kohus 

Kohus